Die Ontwaking lokprent bekendgestel – Roekeloos
Gepubliseer deurRoekeloos	 23/12/2015 23/12/2015 Los kommentaar op Die Ontwaking lokprent bekendgestel
Die Afrikaanse sielkundige riller, Die Ontwaking, verken hoe gemeenskappe getraumatiseerde, diep ‘gewonde’ individue oplewer wat hul uiteindelik tot gewelddadige gedrag wend – en selfs in psigopate kan ontaard.
Hierdie rolprent ondersoek die komplekse en dinamiese verhouding tussen die versteurde, tog simpatieke Abel Lotz (Gys de Villiers), en ‘n mooi jong speurder, Ella Nesser (Juanita de Villers), wat pas aangestel is om moordsake op te los.
Abel hou Ella van ‘n afstand af dop en is beide afgunstig op en gefassineer deur haar deursettingsvermoë en fokus – iets waaraan hy ook nie ‘n tekort het nie.
Soos die rolprent meer in die psige van ‘n psigopaat delf, word die gehoor op die rand van hul stoele gehou en wonder ‘n mens met elke nuwe onthulling wat presies in die kop van ‘n psigopaat aangaan…
As Abel is Gys de Villiers se rol vir hom uitgeknip en moet hy as akteur self diep gaan nesskop in die kop van ‘n psigopaat – ‘n persoon wat psigies so verniel word deur die lewe dat hy of sy nie meer kan onderskei tussen die werklikheid en fantasie nie.
Die motief van ‘vel’ word sterk in die film beklemtoon, en dit verwys na meer as dít wat die liggaam bedek. Dit is ook ‘n vergelyking met die maniere waarop ons onsself sien; hoe ons deur ander gesien word; en hoe ons ondervindings in ons velle ingeëts word.
‘n Sterbelaaide rolverdeling met onder meer Gérard Roedolf, Paul Eilers, Morné Visser en Armand Aucamp in uiteenlopende rolle verleen swaartekrag aan die film.
Die Ontwaking is Juanita de Villers en Jaco Muller se ‘uitbreek-rolle’, en hul kwyt hul uitstekend van hul taak teenoor bekroonde en gesoute akteurs soos Roedolf en Visser.
By die 2015 kykNET Silwerskermfees, is Roedolf bekroon vir sy werk in die kortfilm, Vryslag, en word hy as Beste Akteur aangewys; terwyl Visser vir sy spel in Dis ek, Anna die toekenning ontvang het vir Beste Akteur in ‘n Speelfilm.
‘n Ou bekende wat weer gesig wys op die groot skerm is Tertius Meintjes, wat ‘n taamlike grillerige taak het om te vervul noudat Abel uiting aan sy donkerste begeertes gee …
Gebaseer op die eerste boek van ‘n trilogie deur ervare skrywer Chris Karsten, is Die Ontwaking veelbekroonde produksie ontwerper Johnny Breedt se regisseursdebuut. Vlokkie Gordon en Greig Buckle het het die film vervaardig.
Die Ontwaking word op 28 Februarie 2016 landswyd deur Indigenous Film Distribution uitgereik.
Gepubliseer deurRoekeloos 23/12/2015 23/12/2015 Gepubliseer inFlieks & TVSleutelwoorde: Armand Aucamp, Gérard Roedolf, Greig Buckle, Gys de Villiers, Jaco Muller, Johnny Breedt, Juanita de Villers, Morné Visser, Paul Eilers, Vlokkie Gordon
10 sêgoed eie aan die Kaap
“Ek staan in die skoene van die leser” – Hanlie Retief